Megara (mitologija)

**Megara** () bila je, u grčkoj mitologiji, tebanska princeza i prva supruga mitskog heroja Herakla.

## Porodica
Megara je bila najstarija kći tebanskog kralja Kreonta, koji je možda bio brat Jokastin i ujak Edipov. Ako se radi o istom Kreontu, Megarina majka je verovatno bila Kreontova žena Euridika te time sestra Menekejeva (Megarejeva), Likomedova, Hemonova i Pirina.

Antički izveštaji o imenima i broju dece koju je Megara rodila Heraklu variraju u zavisnosti o autora. Prema Pseudo-Apolodorovoj mitografskoj *[[Biblioteka (Pseudo-Apolodor)|Biblioteci]]*, Megara je Heraklu rodila tri sina koji su se zvali Terimah, Kreontijad i Dejikon. Dinija iz Argosa navodi ovu istu trojicu iz *Biblioteke*, ali im dodaje i četrvrtog, po imenu Dejon. Tebanski pesnik Pindar navodi da je Megara rodila Heraklu osam sinova. S druge strane, rimski mitograf Higin navodi da su imena njenih sinova bila Terimah i Ofit.

## Mitologija

Megaru je za Herakla udao njen otac, kao nagradu ovom heroju za to što je odbranio Tebu od Minijaca kod Orhomena, i par je dobio nekoliko sinova. Zbog velike mržnje koju je osećala prema Heraklu, boginja Hera mu je privremeno pomututila razum. U svom ludilu, Herakle je ubio svoju decu, bilo tako što ih je postrelio strelama, bilo tako što ih je bacio u vatru. Neki autori navode da je u nastupu ludila Herakle ubio i Megaru. Prema nekim izvorima, nakon što je Herakle završio svojih dvanaest zadataka, Megara se udala za Heraklovog nećaka Jolaja i rodila mu  Lipefilenu.

Heraklova želja da se iskupi za ubistvo žene i dece obično se navodi kao razlog zbog koga je postao rob svom rođaku Euristeju, koji mu je zadao dvanaest zadataka. Euripid daje alternativni sled događaja u svojoj tragediji *[[Herakle (Euripid)|Herakle]]*, gde radnja *([[Agon (drama)|agon]])* započinje Heraklovim dvanaestim zadatkom, tj. dovođenjem Kerbera iz podzemnog sveta. Drama počinje scenom u kojoj Megara, njena deca i Amfitrion kao molioci uz žrtvenik traže utočište bežeći od tiranina Lika, koji im preti dok se Herakle nalazi u podzemnom svetu. Herakle se vraća da spasi svoju porodicu, ali Irida i duh ludila, Lisa *(Lyssa)* pomrače mu um i on ubija Megaru i svoju decu, verujući da zapravo napada Lika. Rimski tragediograf Seneka Mlađi obradio je ovaj motiv u svojoj drami *[[Bijesni Herkul (Seneka)|Pomahnitali Herkul]]*.

Kad je sišao u podzemni svet, Odisej je tamo video Megaru, ali Homer se ne upušta u detalje mita vezane za nju, već samo navodi da je ona bila Kreontova kći i Heraklova supruga. Helenistička pesma *Megara* nepoznatog autora donosi jedan dijalog u Tirintu koji vode tužna Megara i Heraklova majka Alkmena i u kome Megara oplakuje svoju decu i žali se na Heraklovo odsustvo tokom izvršavanja dvanaest zadataka.

## Kult Megarine dece
Čini se da su Heraklovi sinovi bili uključeni u Heraklov kult heroja u Tebi, koji je proslavljan tokom svetkovine koja se zvala "Herakleja" *(Herakleia)*; tu je, iznad "Elektrine kapije", u Heraklovu čast pripremana gozba i prinošene su žrtve. Herojski grobovi Heraklove i Megarine dece u Tebi posštovani su kao *Chalkoarai*.

## Reference

## Literatura
* Pseudo-Apolodor, Biblioteka, *Apollodorus, The Library, with an English Translation by Sir James George Frazer, F.B.A., F.R.S. in 2 Volumes.* Cambridge, Massachusetts, Harvard University Press; London, William Heinemann Ltd. 1921. Online version at the Perseus Digital Library.
* Euripid, *[[Herakle (Euripides)|Heracles]]*, translated by E. P. Coleridge in *The Complete Greek Drama*, edited by Whitney J. Oates and Eugene O'Neill, Jr. Volume 1. New York. Random House. 1938. Online version at the Perseus Digital Library.
* Homer, ''The Odyssey'' with an English Translation by A.T. Murray, Ph.D. in two volumes. Cambridge, MA., Harvard University Press; London, William Heinemann, Ltd. 1919. Online version at the Perseus Digital Library. Greek text available from the same website.
* Kerényi, Carl, *The Heroes of the Greeks*, Thames and Hudson, London, 1959.
* Pindar, *Odes* translated by Diane Arnson Svarlien. 1990. Online version at the Perseus Digital Library.
* Pindar, *The Odes of Pindar* including the Principal Fragments with an Introduction and an English Translation by Sir John Sandys, Litt.D., FBA. Cambridge, MA., Harvard University Press; London, William Heinemann Ltd. 1937. Greek text available at the Perseus Digital Library.

## Vanjske veze
* Megara, Heraklova prva supruga